b'\n_START_ARTICLE_\nAlameda maakond\n_START_SECTION_\nAjalugu\n_START_PARAGRAPH_\nEsimeste eurooplasetena k\xc3\xbclastasid piirkonda hispaanlased 20. m\xc3\xa4rtsil 1772 Bautista ekspeditsiooni k\xc3\xa4igus, milles osalesid leitnant Pedro Fages ja frantsiskaani misjon\xc3\xa4r Juan Cresp\xc3\xad. Enne eurooplaste saabumist piirkonnas elanud indiaanlased nimetasid seda ala Oroysom\'ks._NEWLINE_Alameda maakond moodustati 25. m\xc3\xa4rtsil 1853 Contra Costa ja Santa Clara maakonna osadest. "Alameda" t\xc3\xa4hendab hispaania keeles \'koht, kus pappel kasvab\'. 1856. aastal h\xc3\xa4vitas maav\xc3\xa4rin maakonna algse keskuse Alvarado kohtumaja ning maakonna keskus viidi \xc3\xbcle San Leandrosse. 23. septembril 1868 asutati Berkeleys California \xc3\x9clikool. 1873. aastal sai maakonna keskuses Oakland._NEWLINE_1906. aastal tabas Oaklandi l\xc3\xa4hedal asuvat San Franciscot 7,9-magnituudine maav\xc3\xa4rin, sellele j\xc3\xa4rgnenud tulekahjus hukkus hinnanguliselt \xc3\xbcle 3000 inimese. Kodu kaotas umbes 250 000 inimest. Kuna peaaegu kogu linn oli h\xc3\xa4vitatud, kolis suur hulk inimesi muudesse California osariigi piirkondadesse. Eriti kiiresti kasvas Oaklandi elanike arv. 1900 ja 1910. aasta vahel kasvas maakonna elanike arv 89%.\n_START_SECTION_\nGeograafia\n_START_PARAGRAPH_\nAlameda maakond asub San Francisco lahe idakaldal ja h\xc3\xb5lmab enamiku sellest alast. Maakonnas valitseb \xc3\xbcldjuhul t\xc3\xbc\xc3\xbcpiline California kliima._NEWLINE_Maakonnas paikneb 32 j\xc3\xa4rve, millest osad on tehisj\xc3\xa4rved._NEWLINE_Maakonna k\xc3\xb5rgeim koht on Discovery Peak (1171 m). Teine k\xc3\xb5rgeim m\xc3\xa4etipp on Rose Peak, mis on Discovery Peak\'ist veidi madalam ja on 1163 meetrit k\xc3\xb5rge. Lisaks asuvad maakonnas madalad m\xc3\xa4eahelikud Coyote Hills ja Berkeley Hills, millest viimases 2010. aasta mais puhkenud tulekahjus h\xc3\xa4visid paljud elamud. Piirkonda l\xc3\xa4bib Haywardi murrang.\n_START_SECTION_\nLoodus\n_START_PARAGRAPH_\nAlameda maakonnas leidub mitut haruldast taimeliiki. Kanarbikuline Arctostaphylos pallida kasvab maakonnas asuvas Huckleberry Ridge\'is ja lisaks Sobrante Ridge Regional Parkis Contra Costa maakonnas._NEWLINE_Maakonnas leidub ka n\xc3\xa4siniineliste sugukonda kuuluv p\xc3\xb5\xc3\xb5sastaim Dirca occidentalis, mis kasvas ainult San Francisco lahte \xc3\xbcmbritsevatel aladel._NEWLINE_Clarkia franciscana on pajulilleline, mis kuulub ohustatud liikide hulka. Seda on leitud vaid kahest kohast San Francisco lahe piirkonnas.\n_START_SECTION_\nKaitsealad\n_START_PARAGRAPH_\nMaakonnas asub osaliselt Don Edwards San Francisco Bay National Wildlife Refuge, Eden Landing Ecological Reserve ja Emeryville Crescent State Marine Reserve._NEWLINE_USA Ajalooliste Paikade Riikliku Registrisse on kantud Alameda maakonnas 150 objekti.'